|  |  |  |
| --- | --- | --- |
|  |  | **Καλαμάτα, 23 Ιουλίου 2024** |
| **ΓΕΝΙΚΗ ΔΙΕΥΘΥΝΣΗ ΠΕΡΙΦΕΡΕΙΑΚΗΣ ΑΓΡΟΤΙΚΗΣ ΟΙΚΟΝΟΜΙΑΣ & ΚΤΗΝΙΑΤΡΙΚΗΣ**  **ΔΙΕΥΘΥΝΣΗ ΑΓΡΟΤΙΚΗΣ ΟΙΚΟΝΟΜΙΑΣ & ΚΤΗΝΙΑΤΡΙΚΗΣ Π. Ε. ΜΕΣΣΗΝΙΑΣ** |  |  |

**ΔΕΛΤΙΟ ΤΥΠΟΥ**

**ΕΝΗΜΕΡΩΣΗ ΚΤΗΝΟΤΡΟΦΩΝ ΚΑΙ ΕΜΠΟΡΩΝ ΓΙΑ ΤΗΝ ΠΑΝΩΛΗ ΤΩΝ ΜΙΚΡΩΝ ΜΗΡΥΚΑΣΤΙΚΩΝ**

Το Τμήμα Κτηνιατρικής της ΔΑΟΚ Μεσσηνίας ενημερώνει τους αιγοπροβατοτρόφους και εμπόρους που δραστηριοποιούνται στην Π.Ε. Μεσσηνίας,

ότι εμφανίστηκαν και επιβεβαιώθηκαν εργαστηριακά , εστίες πανώλης των μικρών μηρυκαστικών για πρώτη φορά στη χώρα μας στις 11-7-2024 στη Θεσσαλία .

Η πανώλη των μικρών μηρυκαστικών είναι μεταδοτική ιογενής ασθένεια που προσβάλει αίγες και πρόβατα.

Δεν μεταδίδεται στον άνθρωπο. Και δεν συντρέχει κανένας λόγος ανησυχίας για τη δημόσια υγεία.

Προσβάλει μεγάλο αριθμό ζώων στο κοπάδι και προκαλεί θανάτους. Μεταδίδεται ταχύτατα. Τα συμπτώματα που παρατηρούνται στα ζώα είναι υψηλός πυρετός, κατάπτωση, υπνηλία, δύσπνοια, βήχας, διάρροια, υγρά από τα μάτια και το στόμα (εικόνα βρεγμένου προσώπου), αλλοιώσεις στο στόμα και δυσάρεστη οσμή από το στόμα.

Η μετάδοση της ασθένειας γίνεται με στενή επαφή των υγιών με τα ασθενή ζώα, επαφή με εκκρίσεις όπως δάκρυα, σάλια, ούρα, κόπρανα, μολυσμένη τροφή, νερό, στρωμνή, μηχανήματα και μέσα μεταφοράς. Η μεταφορά της νόσου σε απόσταση πραγματοποιείται με τη διακίνηση νόμιμη ή παράνομη των ζώων, τα οποία είτε βρίσκονται σε στάδιο επώασης είτε νοσούν.

Η Πανώλη των μικρών μηρυκαστικών είναι νόσημα υποχρεωτικής δήλωσης και σε περίπτωση υποψίας πρέπει να ενημερώνεται αμέσως η αρμόδια κτηνιατρική υπηρεσία.

Για τον έλεγχο και τη διαχείριση της νόσου λαμβάνονται υγειονομικά μέτρα σύμφωνα με στο σχέδιο αντιμετώπισης έκτακτης ανάγκης του Υπουργείου Αγροτικής Ανάπτυξης και Τροφίμων.

Για την πρόληψη της νόσου οι ιδιοκτήτες εκμεταλλεύσεων αιγοπροβάτων θα πρέπει:

• Να αγοράζουν ζώα μόνο κατόπιν ενημέρωσης της κτηνιατρικής υπηρεσίας. Τα ζώα θα πρέπει να συνοδεύονται από επίσημα έγγραφα και να έχουν ενώτια (σκουλαρίκια). Τα νέα ζώα πρέπει να διατηρούνται σε ξεχωριστό χώρο για τουλάχιστον 21 ημέρες πριν ενωθούν µε τα υπόλοιπα.

• Να καθαρίζουν και να απολυμαίνουν τακτικά τους χώρους της εκτροφής.

• Να απομακρύνουν σκουπίδια, κοπριά και λιμνάζοντα νερά από την εκτροφή.

• Να καθαρίζουν και να απολυμαίνουν τα αυτοκίνητα που μεταφέρουν ζώα.

• Να περιορίζουν την είσοδο ανθρώπων στην εκτροφή, στους απολύτως απαραίτητους και με μέτρα προστασίας (φόρμες, µπότες, πλύσιμο χεριών, ποδονάρια).

• Να μη δανείζονται μηχανήματα, σκεύη, εργαλεία και οχήματα από άλλες εκτροφές.

• Να μη δανείζονται ζώα από άλλες εκτροφές.

• Να προστατεύουν την εκτροφή και τις ζωοτροφές από έντομα και τρωκτικά.

• Να αποφεύγουν την επαφή των ζώων τους µε άλλα κοπάδια στους βοσκοτόπους.

• Να διατηρούν τα ζώα σε καλή κατάσταση (σωστή διατροφή, προστασία για παράσιτα εντέρου και δέρματος, εμβόλια για διάφορες ασθένειες).

• Να ελέγχουν καθημερινά τα ζώα και ενημερώνουν τις Κτηνιατρικές Υπηρεσίες σε υποψία ασθένειας ή μείωση της παραγωγής γάλακτος.

Τηλ. Κτηνιατρικής υπηρεσίας

2721366401-406

|  |  |
| --- | --- |
|  | **ΜΕ ΕΝΤΟΛΗ ΠΕΡΙΦΕΡΕΙΑΡΧΗ****Η αν. ΠΡΟΪΣΤΑΜΕΝΗ Δ/ΝΣΗΣ** |
|  | **ΕΥΣΤΑΘΙΑ ΓΕΩΡΓΑΚΟΠΟΥΛΟΥ** |